[pic] | EUROOPAN YHTEISÖJEN KOMISSIO |

Bryssel 20.11.2007

KOM(2007) 744 lopullinen

2007/0258 (ACC)

Ehdotus

NEUVOSTON PÄÄTÖS

kauppaa ja kaupan liitännäistoimenpiteitä koskevan Euroopan yhteisön ja Serbian tasavallan väliaikaisen sopimuksen allekirjoittamisesta ja tekemisestä

(komission esittämä)

PERUSTELUT

1. Liitteenä oleva ehdotus neuvoston päätökseksi muodostaa oikeudellisen asiakirjan, jonka perusteella Euroopan yhteisön ja Serbian tasavallan, jäljempänä ’Serbia’, väliaikainen sopimus voidaan allekirjoittaa ja tehdä.[1]

2. Neuvoston 3. lokakuuta 2005 vahvistamien neuvotteluohjeiden, sellaisina kuin ne ovat muutettuina 24. heinäkuuta 2006, mukaisesti ja kolmen kuukauden lykkäyksen jälkeen, joka johtui Serbian riittämättömästä yhteistyöstä entisen Jugoslavian alueen kansainvälisen rikostuomioistuimen kanssa, komissio aloitti uudelleen 13. kesäkuuta 2007 vakautus- ja assosiaatiosopimusta koskevat neuvottelut Serbian kanssa. Komissio ehdottaa neuvostolle vakautus- ja assosiaatiosopimuksen allekirjoittamista ja tekemistä, mutta sopimus tulee voimaan kuitenkin vasta sen jälkeen, kun yhteisö ja kaikki sen jäsenvaltiot ja Serbia ovat ratifioineet sen.

3. Neuvotteluohjeiden sekä vakautus- ja assosiaatiosopimuksen 139 artiklan mukaisesti komissio ehdottaa, että odotettaessa vakautus- ja assosiaatiosopimuksen ratifiointia tehdään väliaikainen sopimus, jotta kauppaa ja kaupan liitännäistoimenpiteitä koskevat määräykset voidaan saattaa voimaan mahdollisimman pian vakautus- ja assosiaatiosopimuksen allekirjoittamisen jälkeen. Komissio on neuvotellut Serbian kanssa väliaikaisen sopimuksen tekstin ja parafoi sen 7. marraskuuta 2007.

4. Poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille sekä asetuksen (EY) N:o 2820/98 muuttamisesta ja asetusten (EY) N:o 1763/1999 ja (EY) N:o 6/2000 kumoamisesta 18 päivänä syyskuuta 2000 annetussa neuvoston asetuksessa (EY) N:o 2007/2000[2] säädettyjä suotuisampia kauppamyönnytyksiä sovelletaan edelleen rinnan väliaikaisen sopimuksen kanssa.

5. Kun neuvosto ja komissio ovat poliittista edellytystä koskevan yhteisen tarkastelun perusteella saavuttaneet myönteisen tuloksen[3], komissio pyytää neuvostoa vahvistamaan neuvottelujen tulokset ja allekirjoittamaan ja tekemään väliaikaisen sopimuksen Euroopan yhteisön puolesta oheisen ehdotuksen perusteella.

2007/0258 (ACC)

Ehdotus

NEUVOSTON PÄÄTÖS

kauppaa ja kaupan liitännäistoimenpiteitä koskevan Euroopan yhteisön ja Serbian tasavallan väliaikaisen sopimuksen allekirjoittamisesta ja tekemisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ja 300 artiklan 3 kohdan ensimmäisen virkkeen kanssa,

ottaa huomioon komission ehdotuksen,

sekä katsoo seuraavaa:

(1) Euroopan yhteisön ja Serbian tasavallan kauppaa ja kaupan liitännäistoimenpiteitä koskeva väliaikainen sopimus on tarpeen hyväksyä ennen [paikka] allekirjoitetun Euroopan yhteisöjen ja niiden jäsenvaltioiden sekä Serbian tasavallan välisen vakautus- ja assosiaatiosopimuksen voimaantuloa.

(2) Sopimuksen kauppaa koskevat määräykset ovat luonteeltaan poikkeuksellisia ja ne liittyvät vakautus- ja assosiaatioprosessin yhteydessä toteutettavaan politiikkaan, eivätkä ne muodosta Euroopan unionille ennakkotapausta yhteisön kauppapolitiikassa suhteessa muihin yhteisön ulkopuolisiin maihin kuin Länsi-Balkanin maihin.

(3) Sopimus olisi allekirjoitettava ja hyväksyttävä,

ON PÄÄTTÄNYT SEURAAVAA:

1 artikla

1. Hyväksytään yhteisön puolesta Euroopan yhteisön ja Serbian tasavallan välinen kauppaa ja kaupan liitännäistoimenpiteitä koskeva väliaikainen sopimus, sen liitteet ja pöytäkirjat, sekä päätösasiakirjaan liitetyt yhteiset julistukset ja päätösasiakirjaan liitetty Euroopan yhteisön julistus.

2. Edellä 1 kohdassa tarkoitetut tekstit ovat tämän päätöksen liitteenä.

2 artikla

Neuvoston puheenjohtaja oikeutetaan nimeämään yksi tai useampi henkilö, jolla on valtuudet allekirjoittaa sopimus ja tallettaa sopimuksen 59 artiklassa tarkoitettu hyväksymisasiakirja yhteisön puolesta.

Tehty Brysselissä

Neuvoston puolesta

Puheenjohtaja

[1] Väliaikaisen sopimuksen tekemisen edellytyksenä on vakautus- ja assosiaatiosopimuksen allekirjoittaminen, jonka on määrä tapahtua Brysselissä vuoden 2007 toisella tai kolmannella neljänneksellä. Jotta väliaikainen sopimus voitaisiin saattaa voimaan mahdollisimman pian, nämä kaksi menettelyä on aloitettu samanaikaisesti.

[2] EYVL L 240, 23.9.2000, s. 1, asetus sellaisena kuin se on viimeksi muutettuna asetuksella (EY) N:o 1946/2005 (EUVL L 312, 29.11.2005, s. 1).

[3] 12589/05 ja 12591/05 PESC.